Man sterf na ontsnapte leeu hom aanvalEen van Lion Tree Top Lodge se witleeus. Foto: Facebook ŉ Man wat op ŉ wildsplaas naby Hoedspruit in Limpopo gewerk het, is dood nadat hy en ŉ medewerker deur ŉ leeu aangeval is. Brig. Motlafela Mojapelo, woordvoerder van die polisie, het gesê twee werkers van die Ngama Lodge het Donderdag vuurmaakhout bymekaar gemaak. Justice Qebekhula en sy kollega het terwyl hulle die hout bymekaar gemaak het op ŉ onbekende aantal witleeus, wat glo vroeër uit hul kamp in die aangrensende Lion Tree Top Lodge ontsnap het, afgekom. Volgens Mojapelo het ŉ leeu Qebekhula bespring en hom begin byt. Sy kollega het klippe na die leeu gegooi en kon uiteindelik daarin slaag om die leeu te verjaag. Qebekhula is per helikopter na die Rob Ferreira-hospitaal gehaas waar hy Maandag aan sy beserings beswyk het. Volgens Mojapelo is Qebekhula se kollega nie beseer nie. Mojapelo het gesê ŉ geregtelike doodsondersoek is begin. Hy het gesê daar sal ondersoek ingestel word na wie die eienaars van die leeus is en hoe en wanneer hulle ontsnap het. Devin Scott, eienaar van Ngama Lodge, het intussen gesê hulle is baie hartseer oor Qebekhula se dood. “Die afgelope paar dae was maar moeilik en die tragedie het ŉ leemte in ons harte gelaat. Dit is moeilik om met ons dagtaak voort te gaan en te weet Justice is nie meer hier nie. Ons sal hom baie mis. Ons wil graag ons innige meegevoel met sy familie en geliefdes betuig wat ŉ baie goeie man verloor het. Justice is dalk weg maar hy sal nooit vergeet word nie.” Lion Tree Top Lodge het gesê ŉ amptelike verklaring oor die voorval sal binnekort uitgereik word.